CELEX: 32021R0520
Language: mt
Date: 2021-03-24 00:00:00
Title: Regolament ta’ Implimentazzjoni tal-Kummissjoni (UE) 2021/520 tal-24 ta’ Marzu 2021 li jistabbilixxi regoli għall-applikazzjoni tar-Regolament (UE) 2016/429 tal-Parlament Ewropew u tal-Kunsill fir-rigward tat-traċċabbiltà ta’ ċerti annimali terrestri miżmuma (Test b’rilevanza għaż-ŻEE)

25.3.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 104/39
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/520
         tal-24 ta’ Marzu 2021
         li jistabbilixxi regoli għall-applikazzjoni tar-Regolament (UE) 2016/429 tal-Parlament Ewropew u tal-Kunsill fir-rigward tat-traċċabbiltà ta’ ċerti annimali terrestri miżmuma
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trażmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali”) (1), u b’mod partikolari l-Artikolu 120(1) u l-Artikolu 120(2)(c), (d) u (f) tiegħu,
         Billi:
         
                     (1)
                  
                  
                     Ir-Regolament (UE) 2016/429 jistabbilixxi r-rekwiżiti ta’ traċċabbiltà tal-annimali terrestri miżmuma u l-prodotti ġerminali u jagħti s-setgħa lill-Kummissjoni biex tadotta atti ta’ implimentazzjoni f’dak ir-rigward.
                  
               
                     (2)
                  
                  
                     Ir-Regolament Delegat tal-Kummissjoni (UE) 2019/2035 (2) jissupplimenta r-Regolament (UE) 2016/429 billi jipprovdi regoli dettaljati dwar it-traċċabbiltà ta’ annimali terrestri miżmuma u bajd għat-tifqis.
                  
               
                     (3)
                  
                  
                     Sabiex tiġi żgurata l-applikazzjoni uniformi fl-Unjoni tar-regoli dwar it-traċċabbiltà stabbiliti fir-Regolament (UE) 2016/429 u fir-Regolament Delegat (UE) 2019/2035, jenħtieġ li jiġu adottati ċerti regoli permezz ta’ dan ir-Regolament.
                  
               
                     (4)
                  
                  
                     L-Artikoli 112, 113 u 115 tar-Regolament (UE) 2016/429 jistabbilixxu obbligi għall-operaturi li jżommu annimali ta’ speċijiet bovini, ovini, kaprini u porċini biex jittrażmettu informazzjoni relatata mal-annimali tagħhom fil-bażijiet tad-data kompjuterizzati stabbiliti skont l-Artikolu 109(1) ta’ dak ir-Regolament. Sabiex jiġi żgurat li l-aġġornamenti kollha jiġu trażmessi b’mod regolari lil dawk il-bażijiet tad-data, jeħtieġ li f’dan ir-Regolament jiġu speċifikati l-iskadenzi għat-trażmissjoni ta’ dik l-informazzjoni.
                  
               
                     (5)
                  
                  
                     Barra minn hekk, l-informazzjoni trażmessa mill-operaturi ta’ annimali bovini, ovini, kaprini u porċini miżmuma jenħtieġ li tkun aċċessibbli għalihom fir-rigward tal-annimali tagħhom u l-istabbilimenti tagħhom wara t-trażmissjoni. Ir-regoli għal aċċess uniformi għad-data li tinsab fil-bażijiet tad-data kompjuterizzati stabbiliti skont l-Artikolu 109(1) tar-Regolament (UE) 2016/429 jenħtieġ għalhekk li jiġu stabbiliti f’dan ir-Regolament.
                  
               
                     (6)
                  
                  
                     Barra minn hekk, ċerti dettalji u formati tekniċi u operazzjonali oħra tal-bażijiet tad-data kompjuterizzati għall-annimali bovini, ovini, kaprini u porċini miżmuma jenħtieġ li jiġu stabbiliti wkoll f’dan ir-Regolament sabiex tiġi żgurata kwalità komparabbli tal-bażijiet tad-data madwar l-Unjoni.
                  
               
                     (7)
                  
                  
                     Skont il-kundizzjonijiet stabbiliti fl-Artikolu 110(1)(b) u fil-punt (b) tal-Artikolu 112 tar-Regolament (UE) 2016/429, l-iskambju ta’ data elettronika bejn l-Istati Membri jista’ jissostitwixxi l-ħruġ ta’ dokumenti tal-identifikazzjoni għall-annimali bovini meta dawk l-annimali jiġu mċaqalqa bejn l-Istati Membri. Il-protokoll BOVEX, stabbilit mill-Kummissjoni, huwa mfassal għall-iskambju ta’ data elettronika bejn bażijiet tad-data kompjuterizzati tal-Istati Membri fir-rigward tal-annimali bovini. Il-Kummissjoni jenħtieġ li tirrikonoxxi l-operabbiltà sħiħa ta’ dawk l-iskambji ta’ data elettronika bejn bażijiet tad-data kompjuterizzati tal-Istati Membri skont dan il-protokoll.
                  
               
                     (8)
                  
                  
                     Filwaqt li l-mezzi ta’ identifikazzjoni li għandhom jintużaw għal diversi speċijiet ta’ annimali terrestri, b’mod partikolari l-annimali bovini, ovini, kaprini, porċini, kamelidi u ċervidi miżmuma u l-psittacidae, huma stabbiliti mir-Regolament Delegat (UE) 2019/2035, l-ispeċifikazzjonijiet tekniċi għal dawn il-mezzi ta’ identifikazzjoni jenħtieġ li jiġu stabbiliti f’dan ir-Regolament.
                  
               
                     (9)
                  
                  
                     Ir-Regolament Delegat (UE) 2019/2035 jistabbilixxi rekwiżiti għall-identifikazzjoni elettronika ta’ annimali bovini, ovini, kaprini, porċini, kamelidi u ċervidi miżmuma u l-psittacidae. Dawn l-identifikaturi elettroniċi jenħtieġ li jiġu approvati mill-awtorità kompetenti tal-Istat Membru fejn jinżammu l-annimali. Sabiex tiġi żgurata l-leġġibbiltà ta’ dawk l-identifikaturi elettroniċi meta l-annimali jiġu mċaqalqa bejn l-Istati Membri, ir-regoli u l-kundizzjonijiet li taħthom l-awtorità kompetenti tista’ tapprova dawn l-identifikaturi elettroniċi jenħtieġ li jiġu stabbiliti f’dan ir-Regolament. Dawk l-approvazzjonijiet jenħtieġ li jqisu wkoll l-istandards ISO/IEC rilevanti.
                  
               
                     (10)
                  
                  
                     Sabiex tiġi żgurata applikazzjoni uniformi tal-identifikazzjoni u t-traċċabbiltà fl-Unjoni kollha, il-perjodi għall-applikazzjoni tal-mezzi ta’ identifikazzjoni għall-annimali bovini, ovini, kaprini, porċini, kamelidi u ċervidi miżmuma u l-psittacidae jenħtieġ li jiġu stabbiliti f’dan ir-Regolament.
                  
               
                     (11)
                  
                  
                     Sad-data tal-applikazzjoni tar-Regolament (UE) 2016/429, ir-regoli tal-Unjoni dwar it-traċċabbiltà jinkludu diversi eżenzjonijiet mis-sistema ta’ identifikazzjoni u reġistrazzjoni fir-rigward ta’ xi kategoriji ta’ annimali, bħall-annimali miżmuma f’kundizzjonijiet estensivi. Huwa xieraq li dawk ir-regoli jiġu riveduti u li jiġi applikat approċċ bilanċjat u armonizzat għall-eżenzjonijiet mis-sistema ta’ identifikazzjoni u reġistrazzjoni, filwaqt li jitqiesu r-riskji rilevanti minn naħa waħda u l-proporzjonalità u l-effiċjenza tal-miżuri min-naħa l-oħra. Għalhekk, f’dan ir-Regolament, jenħtieġ li jiġu stabbiliti regoli ġodda li jirriflettu dan l-approċċ.
                  
               
                     (12)
                  
                  
                     Huwa essenzjali li tiġi ppreservata t-traċċabbiltà sħiħa tal-annimali bovini, ovini, kaprini, porċini, kamelidi u ċervidi miżmuma u tal-psittacidae fi kwalunkwe ħin u li tiġi evitata kwalunkwe operazzjoni li tista’ tipperikola t-traċċabbiltà. It-tneħħijiet, il-modifiki u s-sostituzzjonijiet tal-mezzi ta’ identifikazzjoni huma operazzjonijiet li jistgħu jipperikolaw it-traċċabbiltà. Għalhekk dawk l-operazzjonijiet għandhom jitwettqu biss wara li l-awtorità kompetenti tkun tat permess lill-operaturi biex jagħmlu dan. Ċerti regoli dwar it-tneħħijiet, il-modifiki u s-sostituzzjonijiet huma stabbiliti fir-Regolament Delegat (UE) 2019/2035. Huma meħtieġa dispożizzjonijiet addizzjonali għal dawk l-operazzjonijiet biex jiġu indirizzati aspetti speċifiċi, inklużi l-iskadenzi ta’ dawk l-operazzjonijiet, u jenħtieġ li jiġu stabbiliti f’dan ir-Regolament.
                  
               
                     (13)
                  
                  
                     Sabiex tiġi żgurata tranżizzjoni bla xkiel għall-qafas legali l-ġdid, jenħtieġ li l-operaturi fl-Istati Membri jkunu f’pożizzjoni li jkomplu jużaw il-mezzi ta’ identifikazzjoni approvati qabel il-21 ta’ April 2021 skont ir-Regolament (KE) Nru 1760/2000 tal-Parlament Ewropew u tal-Kunsill (3), ir-Regolament tal-Kunsill (KE) Nru 21/2004 (4) u d-Direttiva tal-Kunsill 2008/71/KE (5), kif ukoll l-atti adottati abbażi ta’ dawk ir-Regolamenti u dik id-Direttiva għal perjodu tranżitorju li ma jaqbiżx sentejn mid-data tal-applikazzjoni ta’ dan ir-Regolament.
                  
               
                     (14)
                  
                  
                     Billi r-Regolament (UE) 2016/429 japplika b’effett mill-21 ta’ April 2021, dan ir-Regolament jenħtieġ li japplika wkoll minn dik id-data.
                  
               
                     (15)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         KAPITOLU 1
         
            DISPOŻIZZJONIJIET ĠENERALI
         
         
            Artikolu 1
            Is-suġġett u l-kamp ta’ applikazzjoni
            Dan ir-Regolament jistabbilixxi regoli li jikkonċernaw:
            
                        (1)
                     
                     
                        l-iskadenzi għat-trażmissjoni ta’ informazzjoni mill-operaturi għar-reġistrazzjoni ta’ annimali bovini, ovini, kaprini u porċini miżmuma f’bażijiet tad-data kompjuterizzati;
                     
                  
                        (2)
                     
                     
                        aċċess uniformi għad-data li tinsab fil-bażijiet tad-data kompjuterizzati ta’ annimali bovini, ovini, kaprini u porċini miżmuma u l-ispeċifikazzjonijiet tekniċi u r-regoli operazzjonali ta’ tali bażijiet tad-data;
                     
                  
                        (3)
                     
                     
                        il-kundizzjonijiet u l-modalitajiet tekniċi għall-iskambju ta’ data elettronika fir-rigward ta’ annimali bovini miżmuma bejn il-bażijiet tad-data kompjuterizzati tal-Istati Membri u r-rikonoxximent tal-operabbiltà sħiħa ta’ sistema ta’ skambju ta’ data;
                     
                  
                        (4)
                     
                     
                        l-ispeċifikazzjonijiet tekniċi, il-formati u d-disinn għall-mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma;
                     
                  
                        (5)
                     
                     
                        ir-rekwiżiti tekniċi għall-mezzi ta’ identifikazzjoni tal-psittacidae miżmuma;
                     
                  
                        (6)
                     
                     
                        il-perjodi ta’ żmien għall-applikazzjoni ta’ mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma li twieldu fl-Unjoni jew wara li dawk l-annimali jkunu daħlu fl-Unjoni;
                     
                  
                        (7)
                     
                     
                        il-konfigurazzjoni tal-kodiċi ta’ identifikazzjoni ta’ annimali bovini, ovini, kaprini, kamelidi u ċervidi miżmuma;
                     
                  
                        (8)
                     
                     
                        it-tneħħija, il-modifika u s-sostituzzjoni ta’ mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma u l-iskadenzi għal tali operazzjonijiet;
                     
                  
                        (9)
                     
                     
                        miżuri tranżitorji dwar l-approvazzjoni ta’ mezzi ta’ identifikazzjoni.
                     
                  
         
            Artikolu 2
            Definizzjonijiet
            Għall-finijiet ta’ dan ir-Regolament, għandhom jiġu applikati d-definizzjonijiet stipulati fl-Artikolu 2 tar-Regolament Delegat (UE) 2019/2035.
         
         Kapitolu 2
         
            Bażijiet tad-Data Kompjuterizzati
         
         
            Artikolu 3
            Skadenzi u proċeduri għat-trażmissjoni ta’ informazzjoni mill-operaturi għar-reġistrazzjoni ta’ annimali bovini, ovini, kaprini u porċini miżmuma
            
               1.   L-operaturi li jżommu annimali bovini, ovini, kaprini u porċini għandhom jittrażmettu l-informazzjoni dwar movimenti, twelid u mwiet imsemmija fil-punt (d) tal-Artikolu 112 tar-Regolament (UE) 2016/429 u dwar movimenti msemmija fl-Artikolu 113(1)(c) ta’ dak ir-Regolament u fil-punt (b) tal-Artikolu 56 tar-Regolament Delegat (UE) 2019/2035 għar-reġistrazzjoni fil-bażijiet tad-data kompjuterizzati stabbiliti għal dawk l-ispeċijiet f’perjodu ta’ żmien għat-trażmissjoni li għandu jiġi ddeterminat mill-Istati Membri. Il-perjodu ta’ żmien massimu biex tiġi trażmessa l-informazzjoni ma għandux jaqbeż 7 ijiem wara l-moviment, it-twelid jew il-mewt tal-annimali, kif applikabbli.
            
            
               2.   Fil-każ ta’ twelid, meta jiddeterminaw il-perjodu ta’ żmien massimu għat-trażmissjoni tal-informazzjoni, l-Istati Membri jistgħu jużaw id-data meta l-mezz ta’ identifikazzjoni jiġi applikat għall-annimal bħala l-punt tat-tluq tal-perjodu ta’ żmien ikkonċernat, sakemm ma jkunx hemm riskju ta’ konfużjoni bejn din id-data u d-data tat-twelid tal-annimal.
            
            
               3.   B’deroga mill-paragrafu 1, l-awtorità kompetenti tista’ testendi l-perjodu ta’ żmien massimu biex tittrażmetti l-informazzjoni dwar il-movimenti msemmija fil-paragrafu 1 sa 14-il jum wara l-movimenti ta’ annimali bovini fl-istess Stat Membru minn stabbilimenti tal-oriġini għal stabbilimenti tal-mergħat reġistrati li jinsabu f’żoni muntanjużi għar-ragħa. L-awtorità kompetenti tista’ tiddeċiedi li taċċetta listi tal-annimali bovini soġġetti għal movimenti lejn stabbilimenti tal-mergħat reġistrati mill-operaturi ta’ dawk l-istabbilimenti. Dawk il-listi għandhom jinkludu:
               
                           (a)
                        
                        
                           in-numru ta’ reġistrazzjoni uniku tal-istabbiliment tal-mergħat reġistrat;
                        
                     
                           (b)
                        
                        
                           il-kodiċi ta’ identifikazzjoni tal-annimali;
                        
                     
                           (c)
                        
                        
                           in-numru ta’ reġistrazzjoni uniku tal-istabbiliment tal-oriġini;
                        
                     
                           (d)
                        
                        
                           id-data tal-wasla tal-annimali fl-istabbiliment tal-mergħa rreġistrat;
                        
                     
                           (e)
                        
                        
                           id-data stmata tat-tluq tal-annimali mill-istabbiliment tal-mergħat reġistrat.
                        
                     
         
         
            Artikolu 4
            Aċċess uniformi għad-data li tinsab fil-bażijiet tad-data kompjuterizzati ta’ annimali bovini, ovini, kaprini u porċini miżmuma
            L-Istati Membri għandhom jiżguraw li l-operaturi li jżommu annimali bovini, ovini, kaprini u porċini jkollhom, fuq talba tagħhom u mingħajr ħlas, mill-inqas aċċess ta’ qari biss għal minimu ta’ informazzjoni relatata mal-istabbilimenti tagħhom li tinsab fil-bażijiet tad-data kompjuterizzati msemmija fl-Artikolu 109(1)(a) sa (c) tar-Regolament (UE) 2016/429.
         
         
            Artikolu 5
            Speċifikazzjonijiet tekniċi għall-bażijiet tad-data kompjuterizzati ta’ annimali bovini, ovini, kaprini u porċini miżmuma
            L-Istati Membri għandhom jiżguraw li l-bażijiet tad-data kompjuterizzati ta’ annimali bovini, ovini, kaprini u porċini miżmuma msemmija fl-Artikolu 109(1)(a) sa (c) tar-Regolament (UE) 2016/429 huma stabbiliti b’tali mod li l-informazzjoni reġistrata f’dawk il-bażijiet tad-data tkun tista’ tiġi skambjata bejn bażijiet tad-data kompjuterizzati tal-Istati Membri fil-format stabbilit fit-tielet kolonna tat-tabella fl-Anness I ta’ dan ir-Regolament.
         
         
            Artikolu 6
            Regoli operazzjonali ta’ bażijiet tad-data kompjuterizzati ta’ annimali bovini, ovini, kaprini u porċini miżmuma
            L-Istati Membri għandhom jimplimentaw miżuri tekniċi u organizzazzjonali xierqa biex jiżguraw li l-bażijiet tad-data kompjuterizzati tal-annimali bovini, ovini, kaprini u porċini miżmuma msemmija fl-Artikolu 109(1)(a) sa (c) tar-Regolament (UE) 2016/429 ikomplu joperaw quddiem xkiel potenzjali. Dawk il-miżuri għandhom jiggarantixxu wkoll is-sigurtà, l-integrità u l-awtentiċità tal-informazzjoni reġistrata f’tali bażijiet tad-data.
         
         
            Artikolu 7
            Kundizzjonijiet u modalitajiet tekniċi għall-iskambju elettroniku ta’ data dwar id-dokumenti tal-identifikazzjoni fir-rigward ta’ annimali bovini miżmuma bejn il-bażijiet tad-data kompjuterizzati tal-Istati Membri
            
               1.   Meta l-Istati Membri jiskambjaw b’mod elettroniku ma’ Stati Membri oħra data dwar id-dokumenti tal-identifikazzjoni fir-rigward ta’ annimali bovini miżmuma msemmija fil-punti (a) sa (c) tal-Artikolu 44 tar-Regolament Delegat (UE) 2019/2035, dik id-data għandha tiġi skambjata fil-format tad-Definizzjoni tal-Iskema XML magħmula disponibbli mill-Kummissjoni lill-awtorità kompetenti.
            
            
               2.   L-awtorità kompetenti fl-Istat Membru tal-oriġini tal-annimali bovini miżmuma maħsuba biex jiġu mċaqalqa għandha tiżgura li d-data dwar id-dokumenti tal-identifikazzjoni tiġi trażmessa b’mod elettroniku lill-Istat Membru tad-destinazzjoni qabel it-tluq tal-annimali, u li tiġi pprovduta kronogramma ma’ kull trażmissjoni.
            
         
         
            Artikolu 8
            Rikonoxximent tal-operabbiltà sħiħa ta’ sistema għall-iskambju elettroniku ta’ data dwar id-dokumenti tal-identifikazzjoni fir-rigward ta’ annimali bovini miżmuma bejn il-bażijiet tad-data kompjuterizzati tal-Istati Membri
            
               1.   L-Istati Membri li jiskambjaw b’mod elettroniku data dwar id-dokumenti tal-identifikazzjoni permezz ta’ sistema stabbilita mill-Kummissjoni u mfassla għall-iskambju ta’ data fir-rigward ta’ annimali bovini miżmuma bejn il-bażijiet tad-data kompjuterizzati tal-Istati Membri għandhom jiġu rikonoxxuti bħala li għandhom sistema ta’ operabbiltà sħiħa.
            
            
               2.   Il-Kummissjoni għandha tistabbilixxi u tippubblika fuq is-sit web tagħha l-lista tal-Istati Membri li jiskambjaw data dwar id-dokumenti tal-identifikazzjoni permezz ta’ dik is-sistema.
            
         
         KAPITOLU 3
         
            MEZZI TA’ IDENTIFIKAZZJONI
         
         
            Artikolu 9
            Speċifikazzjonijiet tekniċi, formati u disinn għall-mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma
            
               1.   L-awtorità kompetenti għandha tapprova biss l-użu ta’ ċombiet tal-widna konvenzjonali jew ta’ faxex tal-pastur konvenzjonali msemmija fil-punti (a) u (b) tal-Anness III tar-Regolament Delegat (UE) 2019/2035 bħala mezz ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma, jekk dawk il-mezzi ta’ identifikazzjoni jissodisfaw l-ispeċifikazzjoni teknika stabbilita fil-Parti 1 tal-Anness II ta’ dan ir-Regolament.
            
            
               2.   L-awtorità kompetenti għandha tapprova biss l-użu ta’ tattoos imsemmija fil-punt (g) tal-Anness III tar-Regolament Delegat (UE) 2019/2035 bħala mezz ta’ identifikazzjoni ta’ annimali ovini, kaprini, porċini u ċervidi miżmuma, kif previst fl-Artikolu 46(2) u (3) u fl-Artikoli 52(1)(b), 73(2)(c) u 76(1)(c) ta’ dak ir-Regolament Delegat, jekk dawk it-tattoos jiżguraw marki li ma jitħassrux u li jkunu jistgħu jinqraw kif xieraq.
            
            
               3.   L-awtorità kompetenti għandha tapprova biss l-użu ta’ identifikaturi elettroniċi msemmija fil-punti (c) sa (f) tal-Anness III tar-Regolament Delegat (UE) 2019/2035 bħala mezz ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma, jekk dawk il-mezzi ta’ identifikazzjoni jissodisfaw l-ispeċifikazzjonijiet tekniċi stabbiliti fil-Parti 2 tal-Anness II ta’ dan ir-Regolament. Barra minn hekk, l-identifikaturi elettroniċi msemmija fil-punti (c) u (f) tal-Anness III tar-Regolament Delegat (UE) 2019/2035 għandhom jissodisfaw l-ispeċifikazzjoni teknika stabbilita fil-Parti 1 tal-Anness II ta’ dan ir-Regolament.
            
            
               4.   B’deroga mill-paragrafu 3, l-awtorità kompetenti tista’ tapprova l-użu ta’ ċombiet tal-widna elettroniċi bħala mezz ta’ identifikazzjoni ta’ annimali porċini miżmuma, jekk dawk il-mezzi ta’ identifikazzjoni jissodisfaw l-ispeċifikazzjonijiet tekniċi stabbiliti mill-Istat Membru fejn jinżammu l-annimali porċini, u juru b’mod viżibbli, leġibbli u li ma jitħassarx in-numru ta’ reġistrazzjoni uniku ta’:
               
                           (a)
                        
                        
                           l-istabbiliment tat-twelid tal-annimali; jew
                        
                     
                           (b)
                        
                        
                           l-aħħar stabbiliment tal-katina tal-provvista msemmija fl-Artikolu 53 tar-Regolament Delegat (UE) 2019/2035, meta dawk l-annimali jiġu mċaqalqa lejn stabbiliment barra minn dik il-katina tal-provvista.
                        
                     
         
         
            Artikolu 10
            Speċifikazzjonijiet tekniċi, formati u disinn għall-mezzi ta’ identifikazzjoni tal-psittacidae miżmuma
            
               1.   L-operaturi li jżommu l-psittacidae għandhom jiżguraw li:
               
                           (a)
                        
                        
                           iċ-ċurkett fis-sieq imsemmi fl-Artikolu 76(1)(a) tar-Regolament Delegat (UE) 2019/2035 jissodisfa l-ispeċifikazzjonijiet tekniċi stabbiliti fil-Parti 1 tal-Anness II ta’ dan ir-Regolament;
                        
                     
                           (b)
                        
                        
                           it-tattoo msemmi fl-Artikolu 76(1)(c) tar-Regolament Delegat (UE) 2019/2035 jiżgura marka li ma titħassarx u li tkun tista’ tinqara kif xieraq.
                        
                     
            
               2.   L-awtorità kompetenti għandha tapprova biss l-użu ta’ transponders injettabbli msemmija fl-Artikolu 76(1)(b) tar-Regolament Delegat (UE) 2019/2035 bħala mezz ta’ identifikazzjoni ta’ psittacidae miżmuma, jekk dawk il-mezzi ta’ identifikazzjoni jissodisfaw l-ispeċifikazzjonijiet tekniċi stabbiliti fil-punt 2 tal-Parti 2 tal-Anness II ta’ dan ir-Regolament.
            
         
         
            Artikolu 11
            Regoli operazzjonali għall-approvazzjoni ta’ identifikaturi elettroniċi ta’ annimali bovini, ovini, kaprini, porċini, kamelidi u ċervidi miżmuma u l-psittacidae
            
               1.   Meta tagħti l-approvazzjoni tal-identifikaturi elettroniċi msemmija fil-punti (c) sa (f) tal-Anness III tar-Regolament Delegat (UE) 2019/2035 ta’ annimali bovini, ovini, kaprini, porċini, kamelidi u ċervidi miżmuma u psittacidae, l-awtorità kompetenti għandha tiżgura li l-manifatturi tal-identifikaturi elettroniċi jkunu pprovdew evidenza li t-testijiet tal-konformità u tal-prestazzjoni msemmija fil-punt 4 tal-Parti 2 tal-Anness II ta’ dan ir-Regolament ikunu saru f’ċentri ta’ ttestjar akkreditati skont l-istandard ISO/IEC 17025 “Rekwiżiti ġenerali għall-kompetenza tal-laboratorji tal-ittestjar u tal-kalibrazzjoni”.
            
            
               2.   Meta tagħti l-approvazzjoni tal-identifikaturi elettroniċi msemmija fil-paragrafu 1, l-awtorità kompetenti tista’ teħtieġ li l-manifatturi tal-identifikaturi elettroniċi japplikaw testijiet addizzjonali għal robustezza u reżistenza biex jiżguraw il-funzjonalità tagħhom skont il-kundizzjonijiet ġeografiċi jew klimatiċi speċifiċi tal-Istat Membru kkonċernat skont l-istandards stabbiliti minn dak l-Istat Membru.
            
         
         
            Artikolu 12
            Konfigurazzjoni tal-kodiċi ta’ identifikazzjoni ta’ annimali bovini, ovini, kaprini, kamelidi u ċervidi miżmuma
            Il-kodiċi ta’ identifikazzjoni ta’ annimali bovini, ovini, kaprini, kamelidi u ċervidi miżmuma għandu jkun kif ġej:
            
                        (a)
                     
                     
                        l-ewwel element tal-kodiċi ta’ identifikazzjoni għandu jkun il-kodiċi tal-pajjiż tal-Istat Membru fejn il-mezz ta’ identifikazzjoni jkun ġie applikat għall-ewwel darba għall-annimali, fil-format ta’:
                        
                                    (i)
                                 
                                 
                                    il-kodiċi b’żewġ ittri skont l-istandard ISO 3166-1 alfa-2, ħlief għall-Greċja, li għaliha għandu jintuża l-kodiċi b’żewġ ittri “EL”; jew
                                 
                              
                                    (ii)
                                 
                                 
                                    il-kodiċi tal-pajjiż bi tliet ċifri skont l-istandard ISO 3166-1 numeriku;
                                 
                              
                  
                        (b)
                     
                     
                        it-tieni element tal-kodiċi ta’ identifikazzjoni għandu jkun kodiċi uniku għal kull annimal li ma jaqbiżx it-12-il karattru numeriku.
                     
                  
         
            Artikolu 13
            Perjodi ta’ żmien għall-applikazzjoni ta’ mezzi ta’ identifikazzjoni ta’ annimali bovini miżmuma
            
               1.   L-operaturi għandhom jiżguraw li l-mezzi ta’ identifikazzjoni msemmija fil-punt (a) tal-Artikolu 112 tar-Regolament (UE) 2016/429 jiġu applikati għall-annimali bovini miżmuma qabel ma jiskadi perjodu ta’ żmien massimu wara t-twelid, li għandu jiġi ddeterminat mill-Istat Membru li fih ikunu twieldu l-annimali. Il-perjodu ta’ żmien massimu għandu jiġi kkalkulat mid-data tat-twelid tal-annimali u ma għandux jaqbeż 20 jum.
            
            
               2.   B’deroga mill-paragrafu 1, l-Istati Membri jistgħu jawtorizzaw lill-operaturi biex jestendu l-perjodu ta’ żmien massimu għall-applikazzjoni tat-tieni mezz ta’ identifikazzjoni sa 60 jum, wara d-data tat-twelid tal-annimali, għal raġunijiet relatati mal-iżvilupp fiżjoloġiku tal-annimali, jekk it-tieni mezz ta’ identifikazzjoni huwa bolus ruminali.
            
            
               3.   B’deroga mill-paragrafu 1, l-Istati Membri jistgħu jawtorizzaw lill-operaturi biex jestendu l-perjodu ta’ żmien massimu msemmi fil-paragrafu 1 sa 9 xhur, bil-kundizzjonijiet li ġejjin:
               
                           (a)
                        
                        
                           l-annimali:
                           
                                       (i)
                                    
                                    
                                       jkunu mrobbija f’kundizzjonijiet estensivi, bl-għoġġiela jibqgħu ma’ ommhom;
                                    
                                 
                                       (ii)
                                    
                                    
                                       ma jkunux imdorrija jkollhom kuntatt regolari mal-bnedmin;
                                    
                                 
                     
                           (b)
                        
                        
                           iż-żona fejn jinżammu l-annimali, tiżgura livell għoli ta’ iżolament tal-annimali;
                        
                     
                           (c)
                        
                        
                           l-estensjoni ma tikkompromettix it-traċċabbiltà tal-annimali.
                           L-Istati Membri jistgħu jirrestrinġu l-awtorizzazzjoni msemmija fl-ewwel subparagrafu għal reġjuni ġeografiċi partikolari jew għal speċijiet jew razez speċifiċi ta’ annimali bovini miżmuma.
                        
                     
            
               4.   L-operaturi għandhom jiżguraw li l-ebda annimal bovin miżmum ma jħalli l-istabbiliment tat-twelid sakemm ma jkunux ġew applikati l-mezzi ta’ identifikazzjoni msemmija fil-punt (a) tal-Artikolu 112 tar-Regolament (UE) 2016/429 għal dawk l-annimali.
            
         
         
            Artikolu 14
            Perjodi ta’ żmien għall-applikazzjoni ta’ mezzi ta’ identifikazzjoni ta’ annimali ovini u kaprini miżmuma
            
               1.   L-operaturi għandhom jiżguraw li l-mezzi ta’ identifikazzjoni msemmija fl-Artikolu 113(1)(a) tar-Regolament (UE) 2016/429 jiġu applikati għall-annimali ovini u kaprini miżmuma qabel ma jiskadi perjodu ta’ żmien massimu wara t-twelid, li għandu jiġi ddeterminat mill-Istat Membru li fih ikunu twieldu l-annimali. Il-perjodu ta’ żmien massimu għandu jiġi kkalkulat mid-data tat-twelid tal-annimali u ma għandux jaqbeż 9 xhur.
            
            
               2.   L-operaturi għandhom jiżguraw li l-ebda annimal ovin jew kaprin miżmum ma jħalli l-istabbiliment tat-twelid sakemm ma jkunux ġew applikati l-mezzi ta’ identifikazzjoni msemmija fl-Artikolu 113(1)(a) tar-Regolament (UE) 2016/429 għal dawk l-annimali.
            
         
         
            Artikolu 15
            Perjodi ta’ żmien għall-applikazzjoni ta’ mezzi ta’ identifikazzjoni ta’ annimali porċini miżmuma
            
               1.   L-operaturi għandhom jiżguraw li l-mezzi ta’ identifikazzjoni msemmija fil-punt (a) tal-Artikolu 115 tar-Regolament (UE) 2016/429 jiġu applikati għall-annimali porċini miżmuma qabel ma jiskadi perjodu ta’ żmien massimu wara t-twelid, li għandu jiġi ddeterminat mill-Istat Membru li fih ikunu twieldu l-annimali. Il-perjodu ta’ żmien massimu għandu jiġi kkalkulat mid-data tat-twelid tal-annimali u ma għandux jaqbeż 9 xhur.
            
            
               2.   L-operaturi għandhom jiżguraw li l-ebda annimal porċin miżmum ma jħalli l-istabbiliment tat-twelid jew joħroġ mill-katina tal-provvista sakemm ma jkunux ġew applikati l-mezzi ta’ identifikazzjoni msemmija fil-punt (a) tal-Artikolu 115 tar-Regolament (UE) 2016/429 għal dawk l-annimali.
            
         
         
            Artikolu 16
            Perjodi ta’ żmien għall-applikazzjoni ta’ mezzi ta’ identifikazzjoni ta’ annimali kamelidi u ċervidi miżmuma
            
               1.   L-operaturi għandhom jiżguraw li l-mezzi ta’ identifikazzjoni msemmija fl-Artikolu 73(1) u (2) tar-Regolament Delegat (UE) 2019/2035 jiġu applikati għall-annimali kamelidi u ċervidi miżmuma qabel ma jiskadi perjodu ta’ żmien massimu wara t-twelid, li għandu jiġi ddeterminat mill-Istat Membru li fih ikunu twieldu l-annimali. Il-perjodu ta’ żmien massimu għandu jiġi kkalkulat mid-data tat-twelid tal-annimali u ma għandux jaqbeż 9 xhur.
            
            
               2.   L-operaturi għandhom jiżguraw li l-ebda annimal kamelid jew ċervid miżmum ma jħalli l-istabbiliment tat-twelid jew l-istabbiliment tal-ewwel wasla jekk dak l-annimal ikun ġie mċaqlaq lejn dak l-istabbiliment mill-ħabitat fejn ikun qagħad bħala annimal selvaġġ, sakemm il-mezzi ta’ identifikazzjoni msemmija fl-Artikolu 73(1) u (2) tar-Regolament Delegat (UE) 2019/2035 ma jkunux ġew applikati għal dawk l-annimali.
            
            
               3.   L-awtorità kompetenti tista’ teżenta lill-operaturi li jżommu r-renni mir-rekwiżiti fil-paragrafi 1 u 2, sakemm l-eżenzjoni ma tikkompromettix it-traċċabbiltà tal-annimali.
            
            
               4.   B’deroga mill-paragrafu 1, l-Istati Membri jistgħu jeżentaw lill-operaturi li jżommu annimali ċervidi mir-rekwiżiti fil-paragrafu 1, skont il-kundizzjonijiet li ġejjin:
               
                           (a)
                        
                        
                           l-annimali:
                           
                                       (i)
                                    
                                    
                                       jkunu mrobbija f’kundizzjonijiet estensivi;
                                    
                                 
                                       (ii)
                                    
                                    
                                       ma jkunux imdorrija jkollhom kuntatt regolari mal-bnedmin;
                                    
                                 
                     
                           (b)
                        
                        
                           iż-żona fejn jinżammu l-annimali, tiżgura livell għoli ta’ iżolament tal-annimali;
                        
                     
                           (c)
                        
                        
                           l-eżenzjoni ma tikkompromettix it-traċċabbiltà tal-annimali.
                        
                     
         
         
            Artikolu 17
            Perjodi ta’ żmien għall-applikazzjoni ta’ mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma wara d-dħul tagħhom fl-Unjoni
            
               1.   Wara d-dħul fl-Unjoni ta’ annimali bovini, ovini, kaprini, porċini, kamelidi u ċervidi miżmuma u fejn dawk l-annimali jibqgħu fl-Unjoni, l-operaturi għandhom jiżguraw li l-mezzi ta’ identifikazzjoni msemmija fl-Artikolu 81 tar-Regolament Delegat (UE) 2019/2035 jiġu applikati għal dawk l-annimali fi żmien 20 jum mill-wasla tagħhom fl-istabbiliment tal-ewwel wasla.
            
            
               2.   B’deroga mill-paragrafu 1, l-Istati Membri tal-ewwel wasla jistgħu jawtorizzaw lill-operaturi biex jestendu l-perjodu ta’ żmien massimu għall-applikazzjoni tat-tieni mezz ta’ identifikazzjoni sa 60 jum, wara d-data tat-twelid tal-annimali, għal raġunijiet relatati mal-iżvilupp fiżjoloġiku tal-annimali, jekk it-tieni mezz ta’ identifikazzjoni jkun bolus ruminali.
            
            
               3.   L-operaturi għandhom jiżguraw li l-ebda annimal bovin, ovin, kaprin, porċin, kamelid jew ċervid ma jħalli l-istabbiliment tal-ewwel wasla sakemm ma jkunux ġew applikati l-mezzi ta’ identifikazzjoni msemmija fl-Artikolu 81 tar-Regolament Delegat (UE) 2019/2035 għal dawk l-annimali.
            
         
         
            Artikolu 18
            It-tneħħija u l-modifika ta’ mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma
            L-awtorità kompetenti tista’ tawtorizza biss lill-operaturi biex ineħħu jew jimmodifikaw il-mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma jekk it-tneħħija jew il-modifika ma tikkompromettix it-traċċabbiltà tal-annimali, inkluża t-traċċabbiltà tal-istabbiliment li fih ikunu twieldu, u jekk l-identifikazzjoni individwali tal-annimali, jekk applikabbli, tibqa’ possibbli.
         
         
            Artikolu 19
            Sostituzzjoni ta’ mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma u skadenzi għal tali operazzjonijiet
            
               1.   L-awtorità kompetenti tista’ tawtorizza biss lill-operaturi biex jissostitwixxu l-mezzi ta’ identifikazzjoni ta’ annimali bovini, ovini, kaprini, porċini, kamelidi u ċervidi miżmuma jekk is-sostituzzjoni ma tikkompromettix it-traċċabbiltà tal-annimali, inkluża t-traċċabbiltà tal-istabbiliment li fih ikunu twieldu, u jekk l-identifikazzjoni individwali tal-annimali, jekk applikabbli, tibqa’ possibbli.
            
            
               2.   Is-sostituzzjoni msemmija fil-paragrafu 1 tista’ tiġi awtorizzata kif ġej:
               
                           (a)
                        
                        
                           meta l-annimali jkunu ġew identifikati b’żewġ mezzi ta’ identifikazzjoni u wieħed minn dawk il-mezzi ta’ identifikazzjoni jkun sar illeġibbli jew ikun intilef, sakemm il-kodiċi ta’ identifikazzjoni tal-annimali jibqa’ l-istess u jkompli jaqbel mal-kodiċi dwar il-mezzi ta’ identifikazzjoni li jifdal;
                        
                     
                           (b)
                        
                        
                           meta l-annimali jkunu ġew identifikati b’mezz wieħed jew tnejn ta’ identifikazzjoni li juru l-kodiċi ta’ identifikazzjoni tal-annimali u dawk il-mezzi ta’ identifikazzjoni jkunu saru illeġibbli jew ikunu ntilfu, sakemm jibqa’ possibbli li jiġi ddeterminat il-kodiċi ta’ identifikazzjoni tal-annimali b’ċertezza raġonevoli u l-kodiċi ta’ identifikazzjoni tal-annimali jibqa’ l-istess;
                        
                     
                           (c)
                        
                        
                           meta annimali ovini, kaprini jew porċini miżmuma jkunu ġew identifikati permezz ta’ mezz ta’ identifikazzjoni li juri n-numru ta’ reġistrazzjoni uniku ta’ stabbiliment u dak il-mezz ta’ identifikazzjoni jkun sar illeġibbli jew ikun intilef, sakemm jibqa’ possibbli li jiġi ddeterminat b’ċertezza raġonevoli l-istabbiliment tat-twelid tal-annimali jew, jekk applikabbli, l-aħħar stabbiliment tal-katina tal-provvista, u li l-mezz ta’ identifikazzjoni ta’ sostituzzjoni juri n-numru ta’ reġistrazzjoni uniku ta’ dak l-istabbiliment jew, jekk applikabbli, dak l-aħħar stabbiliment.
                        
                     
                           (d)
                        
                        
                           fil-każ ta’ annimali ovini u kaprini miżmuma, tista’ tiġi awtorizzata s-sostituzzjoni tal-mezzi ta’ identifikazzjoni msemmija fil-punti (a) u (b) b’mezzi ġodda ta’ identifikazzjoni li juru kodiċi ta’ identifikazzjoni ġdid, sakemm it-traċċabbiltà ma tiġix kompromessa.
                        
                     
            
               3.   Is-sostituzzjoni tal-mezzi ta’ identifikazzjoni msemmija fil-paragrafu 1 għandha ssir malajr kemm jista’ jkun u qabel ma jiskadi perjodu ta’ żmien massimu, li għandu jiġi ddeterminat mill-Istat Membru li l-awtorità kompetenti tiegħu tkun awtorizzat lill-operaturi biex jissostitwixxu l-mezzi ta’ identifikazzjoni, u qabel ma l-annimali jiġu mċaqalqa lejn stabbiliment ieħor.
            
            
               4.   Meta l-kodiċi ta’ identifikazzjoni ta’ annimali bovini, ovini, kaprini u porċini miżmuma li jidher fuq il-mezz ta’ identifikazzjoni msemmi fil-punti (a) u (b) tal-Anness III tar-Regolament Delegat (UE) 2019/2035 ma jkunx jista’ jiġi riprodott fuq identifikatur elettroniku minħabba limitazzjonijiet tekniċi, l-awtorità kompetenti għandha tippermetti biss l-applikazzjoni ta’ identifikatur elettroniku ġdid li juri kodiċi ta’ identifikazzjoni ġdid għal dawk l-annimali, jekk iż-żewġ kodiċijiet ta’ identifikazzjoni jiġu rreġistrati fil-bażijiet tad-data kompjuterizzati msemmija fl-Artikolu 109(1) tar-Regolament (UE) 2016/429.
            
         
         KAPITOLU 4
         
            DISPOŻIZZJONIJIET TRANŻIZZJONALI U FINALI
         
         
            Artikolu 20
            Miżuri tranżitorji rigward l-approvazzjonijiet ta’ mezzi ta’ identifikazzjoni
            B’deroga mill-Artikoli 9, 10 u 11 ta’ dan ir-Regolament, għal perjodu tranżitorju li jintemm fl-20 ta’ April 2023, l-Istati Membri jistgħu jkomplu jużaw il-mezzi ta’ identifikazzjoni approvati qabel il-21 ta’ April 2021 skont ir-Regolamenti (KE) Nru 1760/2000 u (KE) Nru 21/2004 u d-Direttiva 2008/71/KE, kif ukoll l-atti adottati abbażi ta’ dawk ir-Regolamenti u dik id-Direttiva.
         
         
            Artikolu 21
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Dan għandu japplika mill-21 ta’ April 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-24 ta’ Marzu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 84, 31.3.2016, p. 1.
         
            (2)  Ir-Regolament Delegat tal-Kummissjoni (UE) 2019/2035 tat-28 ta’ Ġunju 2019 li jissupplimenta r-Regolament (UE) 2016/429 tal-Parlament Ewropew u tal-Kunsill rigward ir-regoli għall-istabbilimenti li jżommu l-annimali terrestri u l-imfaqas, u t-traċċabbiltà ta’ ċerti annimali terrestri miżmuma u tal-bajd għat-tifqis (ĠU L 314, 5.12.2019, p. 115).
         
            (3)  Ir-Regolament (KE) Nru 1760/2000 tal-Parlament Ewropew u tal-Kunsill tas-17 ta’ Lulju 2000 li jistabbilixxi sistema għall-identifikazzjoni u r-reġistrazzjoni tal-bhejjem tal-fart u dwar it-tikkettjar tal-laħam taċ-ċanga u tal-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 (ĠU L 204, 11.8.2000, p. 1).
         
            (4)  Ir-Regolament tal-Kunsill (KE) Nru 21/2004 tas-17 ta’ Diċembru 2003 li jistabbilixxi sistema għall-identifikazzjoni u r-reġistrazzjoni ta’ annimali ovini u kaprini u li jemenda r-Regolament (KE) Nru 1782/2003 u d-Direttiva 92/102/KEE u 64/432/KEE (ĠU L 5, 9.1.2004, p. 8).
         
            (5)  Id-Direttiva tal-Kunsill 2008/71/KE tal-15 ta’ Lulju 2008 dwar l-identifikazzjoni u r-reġistrazzjoni tal-ħnieżer (ĠU L 213, 8.8.2008, p. 31).
      
      
         
            ANNESS I
            Speċifikazzjonijiet tekniċi għall-formati tal-informazzjoni fil-bażijiet tad-data kompjuterizzati tal-annimali bovini, ovini, kaprini u porċini miżmuma
            
                        Tip ta’ informazzjoni
                     
                     
                        Deskrizzjoni
                     
                     
                        Format
                     
                  
                        Kodiċi ta’ identifikazzjoni tal-annimal
                     
                     
                        Kodiċi tal-pajjiż
                     
                     
                        Waħda mill-għażliet li ġejjin:
                        Kodiċi bl-ittri: Kodiċi tal-ISO 3166-1 alpha-2  (1)
                        
                        Kodiċi numeriku: Kodiċi numeriku tal-ISO 3166–1
                     
                  
                        Kodiċi uniku għal kull annimal
                     
                     
                        12-il karattru numeriku
                     
                  
                        Identifikatur elettroniku (fakultattiv)
                     
                     
                         
                     
                     
                        Waħda mill-għażliet li ġejjin:
                        
                                    —
                                 
                                 
                                    Ċomba tal-widna elettronika
                                 
                              
                                    —
                                 
                                 
                                    Bolus ruminali
                                 
                              
                                    —
                                 
                                 
                                    Transponder injettabbli
                                 
                              
                                    —
                                 
                                 
                                    Faxxa tal-pastur elettronika
                                 
                              
                  
                        Numru ta’ reġistrazzjoni uniku tal-istabbiliment
                     
                     
                         
                     
                     
                        Kodiċi tal-pajjiż segwit minn 12-il karattru alfanumeriku
                     
                  
                        Isem l-operatur tal-istabbiliment
                     
                     
                         
                     
                     
                        140 karattru alfanumeriku
                     
                  
                        L-indirizz tal-operatur tal-istabbiliment
                     
                     
                        Isem it-triq u n-numru tad-dar
                     
                     
                        140 karattru alfanumeriku
                     
                  
                        Kodiċi postali
                     
                     
                        10 karattri alfanumeriċi
                     
                  
                        Belt
                     
                     
                        35 karattru alfanumeriku
                     
                  
                        Data
                     
                     
                         
                     
                     
                        Data (SSSS-XX-JJ)
                     
                  
                        Għadd totali ta’ annimali
                     
                     
                         
                     
                     
                        15-il karattru numeriku
                     
                  
               (1)  Ħlief fil-każ tal-Greċja, fejn għandu jintuża l-kodiċi biż-żewġ ittri “EL”.
         
      
      
         
            ANNESS II
            IL-PARTI 1
            
               Speċifikazzjonijiet tekniċi għall-mezzi ta’ identifikazzjoni tal-annimali bovini, ovini, kaprini, porċini, kamelidi, ċervidi u psittacidae miżmuma
            
            
                     
                        1.
                     
                     
                        Il-mezzi tal-identifikazzjoni msemmija fil-punti (a), (b), (c), (f) u (h) tal-Anness III tar-Regolament Delegat (UE) 2019/2035 ta’ annimali bovini, ovini, kaprini, porċini, kamelidi, ċervidi u psittacidae miżmuma għandhom ikunu:
                        
                                    (a)
                                 
                                 
                                    mhux riutilizzabbli;
                                 
                              
                                    (b)
                                 
                                 
                                    magħmulin minn materjal li ma jiddegradax;
                                 
                              
                                    (c)
                                 
                                 
                                    li ma jistgħux jiġu ffalsifikati;
                                 
                              
                                    (d)
                                 
                                 
                                    jibqgħu jinqraw faċilment tul il-ħajja tal-annimali;
                                 
                              
                                    (e)
                                 
                                 
                                    magħmulin b’mod li jistgħu jibqgħu mwaħħlin mal-annimali mingħajr ma jagħmlulhom ħsara;
                                 
                              
                                    (f)
                                 
                                 
                                    jitneħħew faċilment mill-katina alimentari.
                                 
                              
                  
                     
                        2.
                     
                     
                        Il-mezzi ta’ identifikazzjoni msemmija fil-punt 1 għandhom juru wieħed minn dawn l-indikazzjonijiet li ġejjin b’mod viżibbli, li jista’ jinqara faċilment, u li ma jitħassar qatt:
                        
                                    (a)
                                 
                                 
                                    l-ewwel u t-tieni elementi tal-kodiċi ta’ identifikazzjoni tal-annimali f’konformità mal-Artikolu 12;
                                 
                              
                                    (b)
                                 
                                 
                                    in-numru ta’ reġistrazzjoni uniku tal-istabbiliment fejn jinżammu l-annimali msemmijin fil-punt (a) tal-Artikolu 18 tar-Regolament Delegat (UE) 2019/2035; jew
                                 
                              
                                    (c)
                                 
                                 
                                    il-kodiċi alfanumeriku msemmi fl-Artikolu 76(1) tar-Regolament Delegat (UE) 2019/2035.
                                 
                              
                  
                     
                        3.
                     
                     
                        Il-mezzi ta’ identifikazzjoni msemmija fil-punt 1 jista’ jkun fihom informazzjoni oħra wkoll jekk dan ikun awtorizzat mill-awtorità kompetenti, u dejjem jekk il-mezz ta’ identifikazzjoni jikkonforma mar-rekwiżiti tal-punt 2.
                     
                  IL-PARTI 2
            
               Speċifikazzjonijiet tekniċi għall-mezzi ta’ identifikazzjoni elettroniċi tal-annimali bovini, ovini, kaprini, porċini, kamelidi u ċervidi miżmuma
            
            
                     
                        1.
                     
                     
                        L-identifikaturi elettroniċi msemmija fil-punti (c) sa (f) tal-Anness III tar-Regolament Delegat (UE) 2019/2035 għandhom juru l-ewwel element tal-kodiċi ta’ identifikazzjoni tal-annimali, din tkun it-tliet ċifri tal-kodiċi tal-pajjiż u t-tieni element fil-kodiċi ta’ identifikazzjoni tal-annimali f’konformità mal-Artikolu 12.
                     
                  
                     
                        2.
                     
                     
                        L-identifikaturi elettroniċi msemmijin fil-punt 1 għandhom ikunu:
                        
                                    (a)
                                 
                                 
                                    transponders passivi li jinqraw biss, li jużaw it-teknoloġija HDX jew FDX-B, u li jikkonformaw mal-istandards tal-ISO 11784 u 11785; u
                                 
                              
                                    (b)
                                 
                                 
                                    li jinqraw permezz ta’ apparati li jikkonformaw mal-istandard tal-ISO 11785 u li huma kapaċi jaqraw it-transponders HDX u FDX-B.
                                 
                              
                  
                     
                        3.
                     
                     
                        L-identifikaturi elettroniċi msemmija fil-punt 1 għandhom ikunu jistgħu jinqraw mid-distanzi minimi li jidhru hawn taħt:
                        
                                    (a)
                                 
                                 
                                    għall-annimali bovini miżmuma:
                                    
                                                (i)
                                             
                                             
                                                12-il ċentimetru għaċ-ċombi tal-widnejn meta jinqraw b’apparat tal-qari li jinġarr;
                                             
                                          
                                                (ii)
                                             
                                             
                                                15-il ċentimetru għat-transponders injettabbli; meta jinqraw b’apparat tal-qari li jinġarr;
                                             
                                          
                                                (iii)
                                             
                                             
                                                25 ċentimetru għall-boluses ruminali meta jinqraw b’apparat tal-qari li jinġarr;
                                             
                                          
                                                (iv)
                                             
                                             
                                                80 ċentimetru għall-identifikaturi elettroniċi kollha meta jinqraw b’apparat tal-qari stazzjonarju;
                                             
                                          
                              
                                    (b)
                                 
                                 
                                    għall-annimali ovini u kaprini miżmuma:
                                    
                                                (i)
                                             
                                             
                                                12-il ċentimetru għaċ-ċombi tal-widnejn u għall-faxex tal-pastur meta jinqraw b’apparat tal-qari li jinġarr;
                                             
                                          
                                                (ii)
                                             
                                             
                                                20 ċentimetru għall-boluses ruminali u għat-trasponders injettabbli meta jinqraw b’apparat tal-qari li jinġarr;
                                             
                                          
                                                (iii)
                                             
                                             
                                                50 ċentimetru għall-identifikaturi elettroniċi kollha meta jinqraw b’apparat tal-qari stazzjonarju.
                                             
                                          
                              
                  
                     
                        4.
                     
                     
                        L-identifikaturi elettroniċi msemmija fil-punt 1 għandhom ikunu ġew ittestjati u taw riżultat tajjeb rigward:
                        
                                    (a)
                                 
                                 
                                    il-konformità mal-istandards tal-ISO 11784 u 11785 f’konformità mal-metodu msemmi fil-punt 7 tal-istandard tal-ISO 24631-1; u
                                 
                              
                                    (b)
                                 
                                 
                                    il-prestazzjoni minima għad-distanzi tal-qari msemmija fil-punt 3 ta’ din il-Parti, f’konformità mal-metodu msemmi fil-punt 7 tal-istandard tal-ISO 24631-3.